Kommissionens udtalelse

inden for rammerne af Rådets direktiv 73/23/EØF om elektrisk materiel bestemt til anvendelse inden for visse spændingsgrænser

Sikkerhed i forbindelse med brødristere

(2002/C 300/04)

(EØS-relevant tekst)

Denne udtalelse er baseret på artikel 9 i Rådets direktiv 73/23/EØF af 19. februar 1973 om elektrisk materiel bestemt til anvendelse inden for visse spændingsgrænser(1). Den vedrører anvendelsen af artikel 5 i nævnte direktiv.

I overensstemmelse med bestemmelserne i artikel 5 i direktiv 73/23/EØF er der blevet offentliggjort henvisninger til de harmoniserede standarder EN 60335-1 og EN 60335-2-9 i De Europæiske Fællesskabers Tidende(2).

Titlerne på de nævnte standarder, der er vedtaget af det europæiske standardiseringsorgan Cenelec, er følgende:

- EN 60335-1 Sikkerhedsbestemmelser for elektriske apparater til husholdningsbrug o.l.

- Del 1: Almindelige bestemmelser

- EN 60335-2-9 Sikkerhedsbestemmelser for elektriske apparater til husholdningsbrug o.l.

- Del 2: Særlige bestemmelser for grillapparater, brødristere og lignende transportable kogeapparater.

Som led i anvendelsen af sikkerhedsklausulen efter proceduren i artikel 9 i lavspændingsdirektivet har Kommissionen modtaget en anmeldelse om en mangel ved den harmoniserede standard EN 60335-2-9, når den benyttes i forbindelse med EN 60335-1.

Denne anmeldelse vedrører risici i forbindelse med den funktionelle sikkerhed for elektriske apparater omfattet af EN 60335-2-9. I den nuværende udformning omhandler standarden ikke på dækkende vis den funktionelle sikkerhed for så vidt angår beskyttelse mod elektromagnetiske forstyrrelser og almindeligt forekomne spændingstransienter fra hovedstrømforsyningen. De sikkerhedskrav, der er fastlagt i bilag I, punkt 1, litra d), og punkt 3 i direktiv 73/23/EØF, kræver at det elektriske materiel udformes og fremstilles på en sådan måde, at der er sikret beskyttelse mod de farer, der kan forårsages af ikke-mekaniske påvirkninger under de forudseelige omgivelsesforhold. Elektriske apparater, der styres elektronisk (f.eks. af en elektronisk timer) og er i overensstemmelse med ovennævnte standard, opfylder ikke nødvendigvis kravene i lavspændingsdirektivet for så vidt angår forudsigelige ydre påvirkninger af elektrisk materiel. Da der ikke er tilstrækkelige specifikationer med hensyn til funktionel sikkerhed, sikrer EN 60335-2-9 ikke nødvendigvis fuld overensstemmelse med lavspændingssdirektivet.

Det er derfor Kommissionens opfattelse, at EN 60335-2-9 som anført på listen i den nævnte udgave af De Europæiske Fællesskabers Tidende, ikke anses for at give en formodning om overensstemmelse med de sikkerhedskrav, der er fastlagt i bilag I, punkt 1, litra d), og punkt 3 i direktiv 73/23/EØF.

De ovenstående konklusioner blev godkendt af repræsentanterne for de nationale administrationer på mødet i arbejdsgruppen vedrørende lavspænding den 11. december 2001.

Kommissionen har anmodet det europæiske standardiseringsorgan Cenelec om at sikre, at der foretages den fornødne ændring af den pågældende standard for at afhjælpe ovennævnte risiko i forbindelse med den funktionelle sikkerhed.

Indtil der foreligger en revideret version af den harmoniserede standard, skal fabrikanterne derfor, når de skal sikre relevant elektrisk materiels overensstemmelse med lavspændingsdirektivet, træffe yderligere foranstaltninger for at sikre, at materiel, der udformes og fremstilles i overensstemmelse med EN 60335-2-9, opfylder sikkerhedskravene fastlagt i bilag I, punkt 1, litra d) og punkt 3 i direktiv 73/23/EØF. Dette kan nødvendiggøre en risikoanalyse og -vurdering for at sikre, at det elektriske materiel udformes og fremstilles på en sådan måde, at risici i forbindelse med elektriske apparaters funktionelle sikkerhed reduceres så meget, som det med rimelighed er muligt.

Medlemsstaternes myndigheder tager hensyn til denne udtalelse i forbindelse med markedsovervågningen.

(1) EFT L 77 af 26.3.1973, som ændret ved direktiv 93/68/EØF (EFT L 220 af 30.8.1993, s. 1).

(2) EFT C 57 af 4.3.2002, s. 1.